32003L0027
L 090/41
JURNALUL OFÍCIAL AL UNIUNII EUROPENE
DIRECTIVA 2003/27/CE A COMISIEI
din 3 aprilie 2003
de adaptare la progresul tehnic a Directivei 96/96/CE a Consiliului privind controlul emisiilor de evacuare ale autovehiculelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/96/CE a Consiliului din 20 decembrie 1996 de apropiere a legislațiilor statelor membre privind inspecțiile tehnice auto pentru autovehicule și remorcile acestora (1), modificată ultima dată de Directiva 2001/11/CE a Comisiei (2), în special articolul 7 alineatul (2),
întrucât:
(1)
Programele „Auto-Oil”, inițiate în 1992 în vederea furnizării fundamentului analitic pentru stabilirea standardelor privind emisiile vehiculelor și calitatea combustibililor pentru anul 2000 și după aceea, astfel încât să se atingă obiectivele privind calitatea aerului, cu un accent deosebit pus pe reducerea emisiilor produse de transportul rutier, au identificat nivelul de întreținere a autovehiculelor ca fiind un factor esențial al impactului traficului asupra calității aerului.
(2)
Directiva 96/96/CE specifică testările care trebuie efectuate în cadrul inspecțiilor periodice, pentru a se verifica dacă emisiile provenite de la vehicule cu motoare diesel și pe benzină se încadrează în limite acceptabile.
(3)
Un grup de lucru compus din experți de la Comitetul internațional pentru inspecția tehnică a autovehiculelor (CITA) și de la alte organizații relevante a fost înființat de Comisie și s-a întrunit în cursul anului 2000. Grupul a examinat opțiunile de modificare a limitelor pentru testările de emisii prescrise în Directiva 96/96/CE și în Directiva 2000/30/CE a Parlamentului European și a Consiliului din 6 iunie 2000 privind inspecția tehnică rutieră a vehiculelor utilitare care circulă în Comunitate (3), pentru a determina dacă acestea pot fi benefice pentru mediu. Grupul a ajuns la concluzia că limitele prescrise în prezent sunt, invariabil, cu mult peste valorile pe care vehiculele le pot atinge în practică, în condițiile unei întrețineri corespunzătoare; prin urmare, aceste limite nu sunt atât de eficiente cât ar fi necesar pentru facilitarea detectării vehiculelor cu grad ridicat de poluare, adică a vehiculelor ale căror emisii de evacuare depășesc cu cel puțin 50 % nivelul așteptat de la un vehicul întreținut în mod corespunzător.
(4)
Măsurile prevăzute în prezenta directivă sunt conforme cu avizul Comitetului pentru adaptarea la progresul tehnic a Directivei privind inspecția tehnică auto a autovehiculelor și remorcilor acestora, instituită prin articolul 8 din Directiva 96/96/CE,
ADOPTĂ PREZENTA DIRECTIVĂ:
Articolul 1
Anexa II la Directiva 96/96/CE se modifică în conformitate cu anexa la prezenta directivă.
Articolul 2
(1) Statele membre pun în aplicare actele cu putere de lege și actele administrative necesare punerii în aplicare a prezentei directive până cel târziu la 1 ianuarie 2004. Statele membre informează imediat Comisia cu privire la aceasta.
La adoptarea de către statele membre a acestor dispoziții, acestea includ o trimitere la prezenta directivă sau sunt însoțite de o asemenea trimitere în momentul publicării lor oficiale. Statele membre stabilesc modalitatea de efectuare a acestei trimiteri.
(2) Statele membre comunică Comisiei textele dispozițiilor de drept intern pe care le adoptă în domeniul reglementat de prezenta directivă.
Articolul 3
Prezenta directivă intră în vigoare în a douăzecea zi de la publicarea în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 3 aprilie 2003.